Se hvordan det gik, da TV2 Nords Morten Pedholt tog ud i Nordjylland for at overraske de fem finalister til Årets Nordjyde.

Mange tak, Nordjylland. Vi kunne ikke have gjort det uden jer! For det er jer, der gennem de sidste måneder har indsendt flere hundrede inspirerende indstillinger med jeres helt personlige begrundelser for, hvorfor lige præcis jeres kandidat fortjener at blive Årets Nordjyde. Hvis vi kunne, ville vi belønne alle de indstillede med en titel og en statuette, men det kan vi desværre ikke. Der kan kun være én Årets Nordjyde - og der kan kun være fem finalister, der kæmper om titlen. De fem har vi nu fundet - og med de mange hundrede indstillinger at vælge imellem, har vores dommertrio bestående af Peter Møller Madsen, Lasse Heidelbach og Lone Rødbroe altså været på overarbejde. Ikke desto mindre har de fundet fem utroligt inspirerende kandidater som I nordjyder skal stemme på, så vi den 7. oktober kan finde Årets Nordjyde. Fem meget forskellige finalister De fem finalister er: Alexander Møller Nielsen, arrangør af motionsløbet "Danmark for Børnecancerfonden" Lotte Hall, stifter af MadOasen i Hjørring Kristian og Gitte Mosgaard, stiftere og ejere af Farstrup Vildtpleje Henrik Fenneberg, stifter og formand for Veteran Oasen Kirsten Agger, stifter og drivkraft bag Sognets Dagligstue i Thisted - gennem 31 år! Det er altså et utroligt stærkt - og et utroligt vidtspændende felt, de tre dommere er kommet frem til, men der er vist ingen tvivl om, at de alle fortjener og har en chance for at blive Årets Nordjyde. Inden vi kommer så langt, skal vi dog lære dem bedre at kende. Det kan I komme til i en række portrætter som bliver sendt i nyhederne på TV2 Nord, men naturligvis også her på TV2 Nord - i ugen op til det store show den 7. oktober. I indslaget her, kan I se hvordan det gik til, da de tre dommere skulle vælge de fem finalister.